UP-taalbeleid: Sê jou sêDie Skip (Universiteit van Pretoria) Foto: AfriForum Jeug Anna-Retha Bouwer, woordvoerder van die UP, het gesê daar is tydens die bosberaad besluit dat die werkgroepe oor die taalbeleid nog verdere besprekings en siftingsprosesse moet volg voordat ŉ voorlegging aan die raad gedoen sal word. Die drie werkgroepe fokus op taalbeleid, kurrikulumhervorming en institusionele kultuur en bestaan uit verteenwoordigers van studentegroepe, die UP-bestuur en fakulteitsrade wat tydens ŉ bosberaad in Maart saamgestel is. “Die werkgroepe het Saterdag die vorderingsverslae wat hulle opgestel het na aanleiding van oorlegplegings sedert Maart ter tafel gelê.” Volgens Bouwer is dit belangrik om daarop te let dat die werkgroepe geen besluitnemingsbevoegdheid het nie en slegs voorstelle maak. “Die onafhanklike paneel wat saamgestel is om vir die raad advies te gee rakende kwessies van transformasie was nie deel van die bosberaad nie aangesien die werkgroepe uit interne belanghebbendes bestaan terwyl die paneel onafhanklik optree en uit eksterne belanghebbendes bestaan.” Die paneel sal aan die raad verslag lewer gedurende sy beplande vergadering op 22 Junie. Die raad is die universiteit se hoogste besluitnemingsliggaam en kragtens wetgewing kan slegs die raad, met instemming van die senaat, die universiteit se taalbeleid bepaal. “Dit is belangrik dat ons, terwyl ons met die moeilike transformasievraagstuk worstel, aktief na alle lede van ons gemeenskap, onder wie studente, personeel, bestuur en eksterne belangegroepe, luister,” het prof. Cheryl de la Rey, visekanselier en rektor van UP, gesê. Die uitkoms van die bestaande interne prosesse, soos die drie werkgroepe se voorstelle, sal aan die paneel voorgelê word. “Die uitkoms van bogenoemde prosesse sal egter ook die gewone roete deur universiteitstrukture, soos die Institusionele Forum, senaat en raad, volg.” Skriftelike voorleggings kan tot 16:00 op 3 Junie aan [email protected] gestuur word vir die paneel se aandag. “Die voorstelle moet fokus rondom ŉ nuwe taalbeleid; die redes vir enige voorstel of voorstelle betreffende die regmatige en praktiese inwerkingstelling van enige nuwe taalbeleid of veranderinge aan die bestaande beleid. “Voorleggings moet bondig en hoogstens agt bladsye lank wees. Veel korter voorleggings is welkom. Slegs een voorlegging per persoon of organisasie sal oorweeg word. Die paneel se fokus sal op beredeneerde substansiële kommentaar en voorstelle wees, eerder as die getal, moontlik herhalende, voorleggings wat ŉ bepaalde standpunt ondersteun.” Die paneel staan onder voorsitterskap van regter Johann van der Westhuizen, voormalige regter van die konstitusionele hof en die Noord-Gautengse hooggeregshof en ’n deelnemer aan die opstelling van Suid-Afrika se tussentydse en finale Grondwette. Die ander lede is me. Khanyisile Kweyama, hoof van Business Unity South Africa (BUSA) en voorsitter van die raad van trustees van Brand South Africa; dr. Danie Langner, besturende direkteur van die Federasie van Afrikaanse Kultuurvereniginge (FAK) en besturende direkteur van die NP van Wyk Louw-sentrum vir Gemeenskapstudies en leier van die Voortrekkerbeweging; prof. Sheila Mmusi, voorsitter van die Setswana-taalkommissie van die Academy for African Languages (ACALAN) van die Afrika-unie, lid van die direksie van Plus94Research en hoof van die departement Mediakommunikasie en Inligtingstudies aan die Universiteit van Limpopo; regter Jeremiah Shongwe, regter van die hoogste hof van appèl en voormalige adjunk-regter-president van die Noord-Gautengse hooggeregshof; en prof. Adam Small, filosoof, digter, dramaturg en Hertzogpryswenner.